SZIVÁRVÁNY ÓVODA FELÚJÍTÁSA TÖKÖLÖN – SAJTÓKÖZLEMÉNY

Tököl Város az „Önkormányzati tulajdonú óvodai ellátást nyújtó intézmények fejlesztésének támogatása Pest megyében” című pályázat keretében pályázatot nyújtott be a Szivárvány Óvoda felújítása érdekében. A Pénzügyminisztérium, mint Támogató, az Önkormányzatot a benyújtott pályázat alapján 150.000.000,- Ft vissza nem térítendő támogatásban részesítette. A projekt költségeihez az Önkormányzat mintegy 80 491 416 Ft önerőt biztosított.

A projekt megvalósulása során a Tököl, Csépi út 57. sz., 1853 hrsz. alatt található Szivárvány Óvoda épülete kerül korszerűsítésre. Alacsony hajlásszögű nyeregtető épül, a tetőtérben tornaszoba, orvosi szoba alakul ki, megújul a hőközpont és az udvar, valamint külső homlokzati hőszigetelést kap az épület. A 230 491 416 Ft-os beruházásnak köszönhetően a jövőben az épület fenntartása költséghatékonyabban lesz biztosítható. A kivitelezésre vonatkozó, a Kbt. 115. § (1) bekezdése szerinti hirdetmény nélküli nyílt közbeszerzési eljárás eredményes volt, a vállalkozási szerződést az Önkormányzat a Kisép-Generál Kft. (2310 Szigetszentmiklós, Kinizsi u. 23/a.)-vel megkötötte. A kivitelezéssel 2019. április 30-ig végeznek a szakemberek, így már a második negyedévtől, a pénzügyminisztériumi támogatásnak köszönhetően környezetbarát és gazdaságosan üzemeltethető intézménnyel gazdagszik a város.

A projekt célja az épület hőtechnikai adottságainak javítása, valamint hőveszteségének csökkentése, illetve a gyermekek rendszeres testnevelésének, orvosi felügyeletének biztosítása. A célok elérése érdekében a pályázat keretében az épületben utólagos homlokzati és födém szigetelés, hőközpont korszerűsítés valósul meg, továbbá a kialakításra kerülő tetőtérben tornaszoba és orvosi szoba épül.

A központi költségvetési támogatásból finanszírozott projekt hosszú távú közvetlen céljai között szerepel a működési költségek csökkentése, a magasabb komfortfokozat elérése.

Tököl Város Önkormányzatának kiemelt célja, hogy a tulajdonában lévő épületben a lehető legmagasabb szintű energetikai korszerűsítést hajtsa végre, biztosítva a hosszú távú hatékony fenntartást, ezáltal csökkenteni a működéshez szükséges pénzügyi forrásokat. Emellett a felújítás után a tornaszobával és orvosi szobával bővülő intézmény komfortosabbá válik a gyermekek és a nevelők számára, ezzel együtt egy újabb tököli középület kap minden igényt kielégítő, modern külsőt.